Plaasaanvalle: Wes-Kaap gaan ministeriële komitee stig | Landbou
'n Ministeriële landelike veiligheidskomitee gaan in die Wes-Kaap gestig word ná die onlangse wrede moorde wat op plase in dié provinsie plaasgevind het.
Luidens 'n verklaring sal dié komitee dien as 'n subkomitee van die provinsiale wetgewer om toe te sien dat landelike veiligheid die nodige voorrang geniet. Dié besluit volg na 'n vergadering tussen dr. Ivan Meyer, die Wes-Kaapse minister van landbou, en adv. Albert Fritz, die Wes-Kaapse minister van gemeenskapsveiligheid. Meyer en Fritz veroordeel die sinlose moorde van boere, plaaswerkers en diegene wat met die provinsie se landelike ekonomie verbind kan word.
Die stap volg veral ná die wrede moord van mnr. Tool Wessels op sy plaas by Bonnievale en mnr. Christopher Kgomo, 'n bestuurder van Time Link Cargo, op 'n plaas by De Doorns.
Die onmiddellike stappe wat Meyer en Fritz sal doen, is om die provinsiale landelike veiligheidsvergaderings van die polisie by te woon om toe te sien dat die polisie die nodige hulpbronne het om landelike gebiede veiliger te maak. Die provinsiale landelike veiligheidsplan sal ook onder die loep geneem word en, indien nodig, sal veranderinge gemaak word om landelike veiligheid te bevorder.
" 'n Aanval op 'n boer of 'n landbouwerker is 'n aanval op die landelike ekonomie en ons moet hierdie misdaad en wetteloosheid stop sit," sê Meyer. Landbou, bosbou en visserye, asook die verwerking van landbouprodukte dra 10,3% tot die provinsie se ekonomie by, terwyl 45% van die land se landbou-uitvoerprodukte van die Wes-Kaap afkomstig is.
Volgens Fritz sal die provinsiale regering voortgaan om voorrang te gee aan die opleiding van die jeug in landelike gebiede aangesien dit nodig is om die jeug deur middel van vaardigheidsontwikkel te bemagtig. "Die veiligheid van landelike én stedelike gemeenskappe is uiters belangrik. Ons kan nie geweld teen ons boere, landbouwerkers en landelike gemeenskappe toelaat nie. Ons landbougebiede is die broodmandjies van ons provinsie en die lewensaar van ons ekonomie wat baie families voed en bemagtig."
Meyer sê die staat sal nou saamwerk met ander belanghebbendes in die landboubedryf om veiligheid in landelike gebiede te bevorder. "Die tyd vir daadwerklike stappe is nou en die Wes-Kaapse regering is daartoe verbind om veiligheid in die landbou te bevorder en om die provinsie se voedselsekerheid te beskerm."